Abezemidlalo Bayingxenye Yombukiso Walonyaka weZITF
Inengi labo batholakala ku Hall 4 abezemidlalo, abagoqela abogatsha lwezemidlalo lokuzilibazisa, inhlanganiso ye Premier Soccer League kanye leqembu le Highlanders.
BULAWAYO — Abezemidlalo bayingxenye yalabo abangene embukisweni walonyaka owe Zimbabwe International Trade Fair oqhutshelwa edolobheni lako Bulawayo kulezinsuku. Ku Hall 4 yikho lapho okutholakala imbukiso yabezemidlalo abagoqela abogatsha lwezemidlalo lokuzilibazisa, inhlanganiso ye Premier Soccer League kanye leqembu le Highlanders. Iqembu le Highlanders lonyaka lifikise iminyaka engamatshumi ayithoba munwe munye labunjwa njengoba libe khona ngomnyaka ka 1926. Isiphathamandla saleliqembu uNdumiso Gumede uthi ukubukisa kwalo eTrade Fair kuyingxenye yenhlelo zokuthakazelela ukwenelisa kwalo ukuba khona okwesikhathi eside kangaka. ''. Okubukiswe liqembu le Highlanders ngokugoqela inkezo ezithile elizithole ngemva kokunqoba kwalo kumincintiswano etshiyeneyo kanye lemifanekiso ephuma kumabonakude eyemidlalo yaleliqembu lingqikilana lamanye amaqembu. Abadlali beqembu le Highlanders bakhangelelwe ukuhlangana labalandeli beqembu khona eTrade Fair ngoLwesihlanu. Inhlanganiso ye Premier Soccer League isileminyaka embalwa ibukisa eZimbabwe International Trade Fair njalo isiphathamandla salinhlanganiso uRodwell Thabe uthi ukuba khona kwabo kuyindlela yokuhlangana labameli bezinye ingatsha abasebenzisana lazo kanye lokuzwa imbono yabalandeli bomdlalo. " Inhlanganiso ye Zimbabwe Football Association ebibukisa layo eminyakeni eyedluleyo kayenelisanga ukuzobukisa lonyaka. NgoMgqibelo enkundleni ye Showground kuzakuba lomncintiswano wokugijima owe Coca – Cola Four Minute Mile ndawonye lomncintiswano we tug of war. Ngelanga lokucina lombukiso we Zimbabwe International Trade Fair ngoMqgqibelo, umncintiswano wama drum majorettes lawo uyabe ufike komlindi uyacina.